ભાજપા શાસીત વડોદરા પાલિકામાં તંત્રની ઝાટકણી કાઢતા ભાજપી ધારાસભ્ય | નવગુજરાત સમય
1 / 1 પાણી અને ડ્રેનેજ બંધ કરીને વડોદરાનો વિકાસ અટકાવવો છે? : સોટ્ટાનો તંત્રને સીધો સવાલ
પાલિકાની સભામાં મેયર અને કમિશ્નરનો ઉધડો લેતા ડભોઇ મત વિસ્તારના ધારાસભ્ય અને મ્યુ. કાઉન્સિલર
વડોદરા મહાનગરપાલિકાના અંદાજપત્ર માટે મળેલી સામાન્ય સભામાં આજે ભાજપા શાસીત વહીવટને ખૂદ ભાજપી ધારાસભ્યએ જ આડે હાથે લીધો હતો. પાલિકાની સભામાં મેયર ડો. જીગીશાબેન શેઠ અને કમિશ્નર નલિન ઉપાધ્યાયનો પૂર્વ વિસ્તારના મ્યુનિસિપલ કાઉન્સિલર તથા ડભોઇ મત વિસ્તારના ધારાસભ્ય શૈલેષ મહેતા (સોટ્ટા)એ ઉધડો લઇ નાંખ્યો હતો. વડોદરાની ટીપી, પીવાના પાણી અને ડ્રેનેજના મામલો ઉછાળીને તંત્રની પોલ ખૂલ્લી પાડી દીધી હતી. મહાશિવરાત્રીએ વડોદરામાં કેન્દ્રિય ગૃહમંત્રી અમિત શાહ આવી રહ્યા છે તેવા જ સમયે ગુજરાતના વધુ એક ભાજપી ધારાસભ્યએ આજે જાહેરમાં આક્રોશ ઠાલવ્યો હતો.
આક્રમક બનેલા કાઉન્સિલર સોટ્ટા સમક્ષ સભામાં કમિશ્નર સ્પષ્ટતા કરવી પડી
પાલિકાની બજેટ બેઠકમાં આજે કોંગ્રેસના કાઉન્સિલર ફરીદ કટપીસવાળાએ પાણીના મામલે રજૂઆત કરી હતી. ત્યાર બાદ ભાજપી કાઉન્સિલર અને પૂર્વ ડે. મેયર શૈલેશ મહેતાએ મ્યુ. કમિશ્નર સમક્ષ આજ સવાલ ઉઠાવ્યો હતો. તેમણે સીધો સવાલ કરતાં પૂછ્યુ હતુ કે, વડોદરા શહેરમાં પીવાનું પાણી પૂરતુ છે કે કેમ? જો પાણી પૂરતા હોય તો પૂર્વ વિસ્તારની નવનિર્મિત સોસાયટીઓમાં જ પાણી કેમ આપવામાં આવતુ નથી? કમિશ્નર પાણી ના આપવાનું ના હોય તો તમે ના પાડી દો. પરંતુ ગોળ ગોળ જવાબ ન આપો. જાહેર કરો અમારી પાસે પાણી આપવાની આવડત નથી.
પાણીના મુદ્દે અકળાયેલા કાઉન્સિલરે વડોદરાની ટીપીની મુદ્દે પણ તંત્રના કાન આમળ્યા હતા. વડોદરામાં મોકલવામાં આવેલી ૧૪ ટીપીમાંથી ૧૨ ટીપી પરત કેમ આવી? ટીપી કેમ રીફ્યુઝ થાય છે? તેમાં શુ સુધારા કરવા પડે છે? તેનો ખુલાસો કરવા આગ્રહ રાખ્યો હતો. કોઇ ગંભીર સમસ્યા હોય તો આખો મામલો મુખ્યમંત્રી સમક્ષ લઇ જઇએ, તેમની સમક્ષ રજૂઆત કરીએ. એક તબક્કે તો કમિશ્નરની ઝાટકણી કાઢતા તેમણે જણાવ્યુ હતુ 'તમારા ઉડાઉ નિવેદનો પણ અમે જોયા છે, શુ શહેરને વિકાસની જરૂર નથી.
ભાજપી ધારાસભ્યના આ પ્રકારના તેવર જોઇને એક તબક્કે તો કોંગ્રેસીઓ ગેલમાં આવી ગયા હતા.
આ મામલે શૈલેષ મહેતાએ એક વાતચીતમાં જણાવ્યુ હતુ કે, પૂર્વ વિસ્તારમાં નવનિર્મિત સોસાયટીઓમાં પીવાના પાણી તથા ડ્રેનેજના જોડાણ આપવાના બંધ કરી દેવામાં આવ્યા છે. આ વિસ્તારમાં તેનો બીજો કોઇ જ વિકલ્પ જ નથી. જ્યારે પાણીની સમસ્યા હલ થઇ ગઇ છે, ત્યારે આ વિસ્તારની સાથે જ અન્યાય કેમ? છેલ્લા એક વર્ષથી આ સમસ્યા છે. ટીપી સ્કીમના મામલે ખૂદ કમિશ્નરે તેમના બજેટ અંગેના નિવેદનમાં કહ્યુ છે કે, સરકારમાં ૧૪ ટીપી સ્કીમ મોકલી હતી, તેમાંથી ૧૨ પરત આવી છે. એટલે અમે એ કહીએ છીએ કે પરત આવવાના કારણ જણાવો. અમે પ્રતિનિધિ તરીકે સરકારમાં છીએ તો અમે આ વાતને જે તે કક્ષાએ લઇ જઇએ. કોર્પોરેશન અને સરકાર વચ્ચે સંકલનનો અભાવ દેખાય છે.
વીએમસીના કેટલાક અધિકારીઓની ડીલે પ્રેક્ટીસને કેવી રીતે ચલાવી લેવાય? તેમ કહેતા આખરે તેમણે કહ્યુ હતુ કે, પાણીના મુદ્દે ફાઇલો આગામી ટૂંક સમયમાં હાથ લેવામાં આવશે તેવી કમિશ્નર તરફથી ખાત્રી આપવામાં આવી છે.